32004R0582
L 090/67
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 582/2004 НА КОМИСИЯТА
от 26 март 2004 година
относно откриване на постоянна тръжна процедура за възстановяванията при износ за обезмасленото сухо мляко
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара за мляко и млечни продукти (1), и по-специално член 31, параграф 3, буква б) и член 31, параграф 14 от него,
като има предвид, че:
(1)
Съгласно разпоредбите на член 2, параграф 1 от Регламент (ЕО) № 580/2004 на Комисията от 26 март 2004 г. относно въвеждане на тръжна процедура за възстановяванията при износ за някои млечни продукти (2) Комисията взема решение за откриването на постоянна тръжна процедура в рамките на посочения регламент.
(2)
По причини от практически характер е необходимо да се предвидят отделни тръжни процедури за продуктите, посочени в член 1 от Регламент (ЕО) № 580/2004. Следователно с настоящия регламент трябва да се открие постоянна тръжна процедура за обезмасленото сухо мляко.
(3)
Управителният комитет по млякото и млечните продукти не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
1. Открива се постоянна тръжна процедура с цел определяне на възстановяванията при износ за обезмасленото сухо мляко, посочено в раздел 9 от приложение I към Регламент (ЕО) № 3846/87 на Комисията (3), опаковано в торби с минимално нетно тегло от 25 kg, съдържащо максимум 0,5 % добавки във вид на немлечни субстанции, включено в код на продукта ex ex 0402 10 19 9000, предназначено за износ към всички местоназначения, с изключение на Андора, Кипър, Естония, Гибралтар, Унгария, Латвия, Литва, Малта, Полша, Словакия, Словения, Чешката република, Съединените американски щати и Ватикана.
2. Тръжната процедура се провежда според условията, определени в Регламент (ЕО) № 580/2004 и в настоящия регламент.
Член 2
1. Офертите могат да се подават само през периодите на извършване на тръжните процедури и важат само за периода на тръжната процедура, по време на която те са подадени.
2. Всеки период на тръжната процедура започва в 11 часа (брюкселско време) на всяка първа и трета сряда от месеца, с изключение на първата сряда на месец август и третата сряда на месец декември. Ако тази дата съвпада с празничен ден, периодът започва в 11 часа (брюкселско време) на следващия работен ден.
Всеки период на тръжната процедура приключва в 11 часа (брюкселско време) на всяка сряда след всеки втори и четвърти вторник на месеца, с изключение на втората сряда на месец август и четвъртата сряда на месец декември. Ако тази дата съвпада с празничен ден, периодът приключва в 11 часа (брюкселско време) на предишния работен ден.
3. Всеки период на тръжната процедура има пореден номер, който започва с първия предвиден период.
Член 3
1. Всяка оферта се отнася до минимално количество от поне 10 тона обезмаслено сухо мляко.
2. Тръжната гаранцията за тръжната процедура е 26 EUR на транш от 100 kg обезмаслено сухо мляко. Тръжната гаранция се трансформира в гаранция за износна лицензия, когато офертата бъде приета.
3. Офертите се подават пред компетентните органи на държавите-членки, списъкът с които фигурира в приложението.
Член 4
Настоящият регламент влиза в сила на първия ден от месеца след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 март 2004 година.